Цяжкая задача
*Ядвіга Бяганская*

Ганя зноў не рашыла задачку.

— У маім задачніку гэтай задачкі няма, — сказала яна настаўніцы;

— Як гэта няма?! — здзівілася Вольга Паўлаўна. — Хіба ў цябе не такі задачнік, як у іншых вучняў?

— Няма… — паўтарыла Ганя, паціскаючы плячыма.

— Хто яшчэ не знайшоў у сваім задачніку гэтай задачкі? — спытала настаўніца, абводзячы позіркам прыціхлы клас.

Вучні маўчалі.

— Выходзіць, што толькі ў Ганіным задачніку яе няма, — сказала Вольга Паўлаўна. — Дай мне свой задачнік, Ганя. Можа, у ім старонкі пераблытаны?

— А задачнік я дома пакінула, — прамовіла Ганя. — Навошта мне такі задачнік? Я новы куплю.

— Задачнік трэба заўсёды прыносіць у клас. Хіба ты забылася пра гэта?

— Забылася, — ледзь чутна прамовіла Ганя, і твар яе пачырванеў.

— Ну што ж, калі ты не рашыла дома задачку, ідзі да дошкі, — сказала настаўніца.

Ганя падышла да дошкі, узяла ў рукі крэйду, запісала ўмову задачы, якую прадыктавала ёй Вольга Паўлаўна, падумала крыху і пачала рашаць.

А настаўніца тым часам хадзіла паміж парт, пазірала час ад часу на дошку, слухала тлумачэнні Гані, а калі тая памылялася, папраўляла яе.

Параўняўшыся з Ганінай партай, Вольга Паўлаўна заўважыла на падлозе кніжку. Відаць, дзяўчынка незнарок скінула яе, калі заспяшалася да дошкі. Вольга Паўлаўна падняла кніжку, усміхнулася і пачала гартаць.

— Усё, — зірнула Ганя на настаўніцу.

— Сядай, правільна рашыла, — сказала Вольга Паўлаўна.

Ганя паклала крэйду, выцерла анучкай пальцы і, задаволеная, пайшла да сваёй парты.

— Вазьмі свой задачнік, — падала ёй настаўніца кніжку.

Ганя залілася чырванню і вінавата паглядзела на Вольгу Паўлаўну.